HU Az Európai Unió Hivatalos Lapja C 353/23

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2012/C 353/10

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„DÜSSELDORFER SENF”

EK-sz.: DE-PGI-0005-0916-04.01.2012

OFJ ( X ) OEM ( )

1. Elnevezés:

„Düsseldorfer Senf”

2. Tagállam vagy harmadik ország:

Németország

3. A mezőgazdasági termék vagy élelmiszer leírása:

3.1. A termék típusa:

2.6. osztály: mustárpép

3.2. A termék leírása, amelyre az 1. pontban található elnevezés vonatkozik:

A „Düsseldorfer Senf” ételek fűszerezésére szolgáló, azonnal fogyasztható pép. Állaga finom és sűrű, színe fénytelen világossárga. A „Düsseldorfer Senf” különleges jellemzője az intenzíven érzékelhető, különlegesen csípős íz. A „Düsseldorfer Senf” kizárólag természetes összetevőkből áll. Előállítása során nem alkalmaznak tartósítószereket, fűszereket vagy aromákat.

Annak érdekében, hogy a „Düsseldorfer Senf” megőrizze organoleptikus tulajdonságait, a termék minőségmegőrzési időtartama csupán tíz hónap.

A „Düsseldorfer Senf” késztermékre a következő elemzési értékek kötelező jelleggel vonatkoznak:

— szárazanyag-tartalom: legalább 22 %,

— a mustár zsírtartalma: legalább 8 %,

— pH-érték < 4,3,

— a késztermék sótartalma < az anyag 6 %-a.

3.3. Nyersanyagok (kizárólag feldolgozott termék esetében):

A „Düsseldorfer Senf” a következő nyersanyagokat tartalmazza: barna mustármagok, tiszta szeszből készült szűretlen ecet, különlegesen magas mész- és ásványianyag-tartalmú düsseldorfi víz, só.

A „Düsseldorfer Senf” hagyományosan magas minőségének és frissességének, organoleptikus tulajdonságainak, regionális vonatkozásának és hírneve megőrzésének érdekében a termék előállításához kizárólag a meghatározott földrajzi területről származó düsseldorfi víz használható.

3.4. Takarmány (kizárólag állati eredetű termékek esetén):

—

3.5. Az előállítás azon műveletei, amelyeket a meghatározott földrajzi területen kell végrehajtani:

A „Düsseldorfer Senf” előállításának valamennyi lépését, azaz a tisztítást, az átszűrést és a mustármagok természetes szárítását, az összetevők elegyítését hideg vizes kivonás során, az őrlést, a mustármagok héjának eltávolítását, a légtelenítést, valamint az érlelést is a földrajzi területen kell végrehajtani. Ezáltal biztosítható a jellegzetes különlegesen csípős íz, és ezen keresztül a termék organoleptikus tulajdonságai, a minőség, a regionális eredet, a nyomonkövethetőség, valamint a „Düsseldorfer Senf” ellenőrzése a termelési folyamat teljes időtartama alatt.

3.6. A szeletelésre, aprításra, csomagolásra stb. vonatkozó egyedi szabályok:

A kiszerelési folyamat egyes lépéseit, azaz a kitöltést, a csomagolást, valamint a tubusok címkézését is a földrajzi területen kell végrehajtani. Erre azért van szükség, mert a mustár romlandó, a különféle műveletek során könnyen károsodó termék, amelynek érési folyamata során gondos hőmérséklet-szabályozást kell biztosítani. A tárolási hőmérséklet és a raktározási idő szabályozása lényegesen befolyásolja a késztermék érzékszervi jellemzőinek minőségét. Csak az előállító üzemek szakemberei (helybéli mustárkészítő mesterek) rendelkeznek a termék állandó minőségének megőrzése szempontjából legkedvezőbb töltési időpont meghatározásához szükséges tapasztalattal. Ezt a fontos és a minőség szempontjából lényeges előállítási lépést ezért a gyártó felügyelete mellett, a földrajzi területen kell végrehajtani.

Ily módon biztosítható a jellegzetes, különlegesen csípős íz, és ezen keresztül a termék organoleptikus tulajdonságai, a minőség, a regionális eredet, a nyomonkövethetőség, valamint a „Düsseldorfer Senf” ellenőrzése a termelési folyamat teljes időtartama alatt.

3.7. A címkézésre vonatkozó egyedi szabályok:

A következőkben felsorolt, címkézésre és jelzésekre vonatkozó szabályok mind a fogyasztók, mind pedig az előállítási folyamatot és a visszaéléseket felügyelő ellenőrök számára biztosítékot nyújtanak a „Düsseldorfer Senf” származását és eredetiségét, valamint azt a tényt illetően, hogy a „Düsseldorfer Senf” termékleírásában megállapított követelményeket betartották. A szabályok az egységes címkézést, és ezáltal az eredet biztosítását, valamint a „Düsseldorfer Senf” nyomonkövethetőségét szolgálják.

A „Düsseldorfer Senf” terméket az értékesítés valamennyi szakaszában

— a „Düsseldorfer Senf”,

— a „Düsseldorfer Senf Scharf”,

— a „Düsseldorfer Senf Extra Scharf”,

— a „Düsseldorfer Senf Stark” és/vagy

— a „Düsseldorfer Senf Extra Stark”

címkével kell ellátni.

A düsseldorfi mustárgyártókat tömörítő Schutzgemeinschaft Düsseldorfer Senf védegylet tagjai a védegylet Arial/Regular betűtípussal írt „Senfspezialität aus Düsseldorf” (düsseldorfi mustárkülönlegesség) feliratot tartalmazó alábbi szóvédjegyét/logóját a következő változatokban használhatják:

— színes változatban a CMYK-színek (cián, bíbor, sárga és fekete) 12C 27M 56Y 0K arányú (arany színt eredményező) felhasználásával arany színben és/vagy melegfóliás, aranyszínű dombornyomás alkalmazásával a horgony, az oroszlán kontúrjai és a logó keretének esetében, és/vagy

— színes változatban a CMYK-színek (cián, bíbor, sárga és fekete) 12C 27M 56Y 0K arányú (arany színt eredményező) felhasználásával arany színben és/vagy melegfóliás, aranyszínű dombornyomás alkalmazásával a horgony, az oroszlán és a logó keretének esetében, és/vagy

— fekete-fehér változatban a CMYK-színek (cián, bíbor, sárga és fekete) 0C 0M 0Y 100K arányú (fekete színt eredményező) felhasználásával a horgony, az oroszlán kontúrjai és a logó keretének esetében, és/vagy

— fekete-fehér változatban a CMYK-színek (cián, bíbor, sárga és fekete) 0C 0M 0Y 100K arányú (fekete színt eredményező) felhasználásával a horgony, az oroszlán és a logó keretének esetében.

A logó háttérszíne változtatható. A logó nagysága a felhasználás céljától függően eltérő lehet. A fenti címkézési szabályok olyan esetekre is vonatkoznak, amikor a „Düsseldorfer Senf” a vonatkozó termékkategóriához tartozó egyetlen összetevőként kerül felhasználásra egy másik termék vagy élelmiszer előállítása során.

4. A földrajzi terület tömör meghatározása:

A földrajzi területet Düsseldorf tartományi főváros alkotja; a földrajzi terület megegyezik a város nevével („Düsseldorf”).

5. Kapcsolat a földrajzi területtel:

5.1. A földrajzi terület sajátosságai:

A földrajzi területhez köthető a „Düsseldorfer Senf” első előállítása. A földrajzi terület számára meghatározó jelentőséggel bír a düsseldorfi mustáripar nagy múltú mustárkészítési hagyománya. A történelmi gyökerekre visszanyúló, hagyományos és kizárólag a földrajzi területen alkalmazott kisipari előállítási eljárás abban különbözik a Németországban alkalmazott előállítási módtól, hogy ennek során elvégzik a mustármagok héjának lefejtését.

A Rajna-parti német városban, Düsseldorfban alkalmazott víznyerő eljárás eltér a nagyobb folyóktól távol eső területeken szokványos gyakorlattól. A düsseldorfi vízműveknek a Rajna-parton sorakozó kútjai nagyobb részben parti szűrésű vízből, kisebb részben a szárazföldi oldal talajvizéből álló nyers vizet hoznak a felszínre. A parti szűrésű víz a Rajna folyómedrének középső részén szívódik fel a talajba, majd több hétig tartó útja során lassan keresztülszivárog a néhol akár 30 méteres vastagságot is elérő homok- és kavicsrétegeken, hogy végül elérje a partközeli kutakat. Ez idő alatt a víz több alkalommal, természetes módon tisztul, hiszen a kavics- és homokrétegek a szennyeződések és üledékek mechanikus szűrőjeként működnek. Emellett a talajban található apró élőlények is tisztítják a vizet. A termék ízét meghatározó összetevőknek, így különösen a düsseldorfi víz magas mésztartalmának köszönhető ásványianyag-tartalomnak is betudható, hogy a földrajzi terület egyértelműen megkülönböztethető a szomszédos területektől.

5.2. A termék sajátosságai:

A „Düsseldorfer Senf” más hagyományos német mustároktól eltérően nem tartalmazza a mustármag héját, hanem csupán a magbél kerül feldolgozásra. A leírt előállítási eljárásra vezethető vissza a „Düsseldorfer Senf” különleges jellemzője, az intenzíven érzékelhető, különlegesen csípős íz.

Az organoleptikus tulajdonságoknak köszönhető másfelől az is, hogy a regionális specialitásnak tekinthető „Düsseldorfer Senf” világszerte hírnévre tett szert. A nagyfokú elismertség ugyanakkor a „Düsseldorfer Senf” egyik további, a termék ízének, minőségének és különlegességének következtében kialakult jellemzője.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

Történelmi összefüggések/a termék története

A „Düsseldorfer Senf” Düsseldorfban kifejlesztett élelmiszerkülönlegesség, amely igen hosszú történelmi és regionális hagyományokra tekint vissza. Ezt a düsseldorfi mustáripar története is alátámasztja: 1726-ban, Düsseldorfban került sor az első német mustárgyár megalapítására. 1896-ban nyolc mustárgyár működött Düsseldorfban. A kereskedelmi híradások, az útleírások és városismertetők már 1826-ban említést tettek a düsseldorfi mustáriparról. A düsseldorfi mustárgyártás számára az 1920-as év új időszak kezdetét jelentette. A Lotaringiából származó vállalkozó, Otto Frenzel 1920 végén mustármanufaktúrát alapított Düsseldorfban. Különlegesen csípős, eleinte világos színű mustárt állított elő, melyet „Löwensenf” (oroszlánmustár) elnevezéssel illetett és a düsseldorfi városcímerhez hasonlóan, oroszlánfejet ábrázoló emblémával díszített. Az igen világos árnyalatú mustár addig ismeretlen volt Németországban. Az intenzív csípős íz és az összetéveszthetetlen fűszerezés azonban gyorsan híressé tette a „Düsseldorfer Senf” terméket. Otto Frenzel sikerének titka a „Düsseldorfer Senf” előállítása során követett ún. tisztasági törvényben rejlett: a termék elkészítése során csak a legkiválóbb minőségű összetevőket szabad felhasználni, aprólékos pontossággal kell ügyelni a szakavatott elkészítésre, továbbá le kell mondani az idegen eredetű összetevők alkalmazásáról.

A düsseldorfi mustárgyárak 1930-tól kezdődően gyártották a „Düsseldorfer Tafelsenf” elnevezésű, közepesen csípős, düsseldorfi asztali mustárt. A fogyasztók, Németország határain innen és túl, rövid időn belül megismerték és megkedvelték ezt a kevésbé pikáns, közepesen csípős, fűszeres, sárgás-zöldes színű, sima és fényes állagú düsseldorfi mustárspecialitást.

A düsseldorfi mustáripar már 1938-ban exportálni kezdte a „Düsseldorfer Senf” terméket, méghozzá Európa más országaiba, az Egyesült Államokba, Kanadába, Dél-Amerikába, Afrikába, Japánba és Ausztráliába.

Természeti összefüggések/Környezeti feltételek

A „Düsseldorfer Senf” esetében természetes összefüggés van a földrajzi terület és a termék organoleptikus tulajdonságai között. Az előállításhoz használt düsseldorfi víz, azaz a „Düsseldorfer Senf” legfőbb alkotóeleme, a Rajna folyóból a talajba szivárgott víz, mely a folyó parti szakaszain néhol akár 30 méteres vastagságot is elérő homok- és kavicsrétegnek köszönhetően különösen magas mész- és ennek köszönhetően ásványianyag-tartalommal rendelkezik. A düsseldorfi víz magas mész- és ásványianyag-tartalma szintén meghatározó a „Düsseldorfer Senf” különleges ízének szempontjából. Emellett a tiszta szeszből készült szűretlen ecet is meghatározza a „Düsseldorfer Senf” ízét.

Jelenlegi összefüggések/elismertség

A „Düsseldorfer Senf”, mint regionális különlegesség, a mai napig nagy elismertségnek és ismertségnek örvend mind a regionális, mind pedig a régión kívüli fogyasztók körében. Számos pozitív fogyasztói visszajelzés támasztja alá a termék jó hírnevét. A „Düsseldorfer Senf” a fogyasztók véleménye szerint elismert pozíciót tudhat magáénak a piacon.

A jó hírnév különösen a „Düsseldorfer Senf” Düsseldorfhoz köthető előállításának hosszú történetére és a termékek organoleptikus tulajdonságaira vezethető vissza. A düsseldorfi mustáripar hosszú és ismert történelmére tekintettel Düsseldorfot sokan „a mustár városa” elnevezéssel illetik.

A Düsseldorfból származó mustárspecialitások elismertségére tekintettel Düsseldorfban mustármúzeum működik. A Düsseldorfból származó mustárkülönlegesség nagy múltra visszatekintő hagyományát számos, a düsseldorfi mustáripar által előállított mustár gyártását bemutató fénykép is alátámasztja.

A „Düsseldorfer Senf” a düsseldorfi történelem és étkezési kultúra része. A düsseldorfi óváros sörfőzdéinek étlapján szerepel például a jól ismert düsseldorfi mustáros rostélyos, azaz a düsseldorfi mustárral megkent és átsütött bordaszelet. A rajnai szendvics, azaz a sajttal borított és düsseldorfi mustárral megkent rozscipócska is a düsseldorfi étkezési kultúra része.

Gazdasági összefüggések/jelentőség

A „Düsseldorfer Senf” gazdasági jelentősége Düsseldorf számára továbbra is kiemelkedő. A „Düsseldorfer Senf” nagy népszerűsége a földrajzi területen, Németországban és a világ számos más országában üzemelő élelmiszer- és hentesüzletek, valamint vendéglátóhelyek kiemelkedően jó értékesítési adataiban is egyértelműen megmutatkozik. Becslések szerint Düsseldorf földrajzi területén évente mintegy 3 760 tonna „Düsseldorfer Senf” előállítására kerül sor.

Az előállítással kapcsolatos összefüggés/organoleptikus minőség

A regionális gyártók mintegy 90 éve foglalkoznak a „Düsseldorfer Senf” düsseldorfi előállításával, a helyben kifejlesztett előállítási eljárás szerint. Generációról generációra öröklődő szakértelmük, tudásuk, tapasztalataik garantálják a „Düsseldorfer Senf” földrajzi területhez kötődő, organoleptikus tulajdonságait.

Hivatkozás a termékleírás közzétételére:

(Az 510/2006/EK tanácsi rendelet 5. cikkének (7) bekezdése)

Markenblatt, 2011. július 8-i 27. kötet, 7c. rész, 13525. o.

http://register.dpma.de/DPMAregister/geo/detail.pdfdownload/28500

(1) HL L 93., 2006.3.31., 12. o.